CELEX: 52014PC0223
Language: mt
Date: 2014-04-15 00:00:00
Title: Proposta għal DEĊIŻJONI TAL-KUNSILL li tistabbilixxi l-pożizzjoni li se tieħu l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika Iżlamika tal-Afganistan mad-WTO

|
			
		
		
		52014PC0223
		
			Proposta għal DEĊIŻJONI TAL-KUNSILL li tistabbilixxi l-pożizzjoni li se tieħu l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika Iżlamika tal-Afganistan mad-WTO /* COM/2014/0223 final - 2014/0125 (NLE) */
			
				
		
		
			
			   	MEMORANDUM TA’ SPJEGAZZJONI
I. INTRODUZZJONI
Il-Membri tal-Organizzazzjoni Dinjija
tal-Kummerċ (WTO) u l-Afganistan laħqu l-istadju konklussiv ta'
ftehim dwar it-termini għall-adeżjoni tal-Afganistan
mal-organizzazzjoni. Dan wasal wara 10 snin ta’ negozjati, li bdew meta
l-Afganistan ressaq l-applikazzjoni tiegħu biex jingħaqad mad-WTO
fl-2004. It-talba tal-Afganistan għall-adeżjoni ġiet
eżaminata skont il-linji gwida stipulati mill-Kunsill Ġenerali
tad-WTO dwar l-adeżjoni tal-pajjiżi l-inqas żviluppati (LDC) u
jeħtieġ li issa jkun hemm Deċiżjoni tal-Kunsill li tapprova
t-termini tal-adeżjoni tal-Afganistan, qabel l-UE tkun tista'
tappoġġa formalment din l-approvazzjoni fid-WTO.
Taqsira tat-termini tal-adeżjoni tinsab
hawn taħt.
II. TAQSIRA TAT-TERMINI TAL-ADEŻJONI
TAL-AFGANISTAN MAD-WTO SKONT IS-SETTUR
Skeda tal-impenji
Prodotti (b’mod ġenerali)
Ir-rata ta’ tariffa medja finali (FBR)
fl-iskeda tal-adeżjoni tal-Afganistan hija ta’ 15,1 %.
L-rata ta’ tariffa medja finali
għall-prodotti tal-agrikoltura hija ta' 29,6 %, xi ftit ogħla
mit-8,8 % osservata għall-prodotti industrijali. L-ogħla tariffi
huma ogħla fl-agrikoltura (massimu ta' 60-70 % f’ċerti prodotti
tal-agrikoltura mqabbel mal-massimu ta' 50 % osservat fil-prodotti
industrijali).
L-Afganistan se jimplimenta r-rati ta’ tariffi
finali mid-data tal-adeżjoni, bl-eċċezzjoni
tal-importazzjonijiet ta’ għadd żgħir ta’ prodotti
tat-Teknoloġija tal-Informatika – bħal ċirkwiti
elettroniċi, video cameras – (li xorta waħda se jiġu
liberalizzati b'mod sħiħ sal-2019).
Dawn il-livelli
medji għat-tariffi huma pjuttost raġonevoli meta jitqies l-istatus
tal-Pajjiżi l-Anqas Żviluppati tal-Afganistan kif ukoll id-daqs
żgħir u l-vulnerabbiltà tal-ekonomija tiegħu. Fl-imgħoddi
l-prassi tal-UE marbuta mal-Pajjiżi l-Anqas Żviluppati kienu li dawn
il-livelli ta’ tariffi jiġu aċċettati bħala ekonomiji
raġonevoli ta’ daqs komparabbli. Skont dan l-isfond, dawn il-linji
tariffarji m’għandhomx restrizzjonijiet:
–              
41 linja tariffarja dwar prodotti agrikoli li
l-kummerċ tagħhom jitqies bħala pprojbit fl-Afganistan (majjal u
prodotti tal-majjal, birra, inbid u spirti); kif ukoll
–              
183 linja tariffarja ta’ merkanzija industrijali,
li jikkorrispondu għal 4.4 % tan-numru tal-linji tariffarji
industrijali fl-iskeda (skont, il-“Linji Gwida għan-negozjar
tal-adeżjoni tal-Pajjiżi l-Anqas Żviluppati mad-WTO” li ġew
approvati dan l-aħħar li jippermettu sa 5 % ta’ linji tariffarji
industrijali mingħajr restrizzjonijiet).
Prodotti Industrijali 
–              
Ir-rata ta’ tariffa medja finali
għall-prodotti mhux agrikoli hija ta' 8,8 %.
–              
L-ogħla medji ta’ 30 % huma osservati
fiċ-ċeramika, u medji ta’ 15-20 % fl-għamara,
fil-ħġieġ u t-tessuti.
–              
L-inqas, 0 %, jiġi offrut fil-prodotti
tat-Teknoloġija tal-Informazzjoni (ITA) li se jkun implimentat sal-2019.
–              
L-ogħla tariffi għoljin industrijali huma
50 % (vetturi tal-passiġġieri) segwiti b’żidiet ta’
30 % fil-prodotti taċ-ċeramika u tat-tessuti.
–              
183 linja tariffarja mingħajr restrizzjonijiet
fuq prodotti industrijali jikkorrispondu għall-materja prima, twapet,
żraben u għamara.
Prodotti agrikoli 
–              
Ir-rata ta’ tariffa medja finali
għall-prodotti agrikoli hija ta' 29,6 %.
–              
L-ogħla tariffi għoljin fl-agrikoltura
huma ta’ 70 % għal ċertu meraq tal-frott, u 60 % f’varjetà
wiesgħa ta’ prodotti agrikoli bħal ħaruf u laħam
taċ-ċanga, ħaxix, frott, ġewż, tadam, patata, tabakk u
ilma minerali.
–              
41 linja tariffarja fuq prodotti agrikoli
jikkonċernaw prodotti li l-kummerċ tagħhom jitqies bħala
pprojbit fl-Afganistan (majjal u prodotti tal-majjal, birra, inbid u spirti);
Dazji tal-esportazzjoni
L-Afganistan wettaq impenji ta' waqfien u ta’
tnaqqis fuq id-dazji tal-esportazzjoni. L-Afganistan mhux se jintroduċi
dazji tal-esportazzjoni fuq prodotti li attwalment mhumiex soġġetti
għal dazji simili. Fir-rigward tad-dazji eżistenti, ir-rati massimi b'restrizzjonijiet
għall-materja prima kritika se jitnaqqsu fi żmien ħames snin
mid-data tal-adeżjoni.
Servizzi 
L-iskeda ta' impenji speċifiċi
tal-Afganistan fis-servizzi hija sodisfaċenti meta jitqies l-istatus
tiegħu ta' Pajjiżi l-Anqas Żviluppati. L-Afganistan se
jidħol għall-impenji ta' aċċess għas-suq u ta'
trattament nazzjonali f'firxa wiesgħa ta' setturi tas-servizzi,
inklużi s-servizzi professjonali, tal-kompjuter u ta' negozju ieħor,
is-servizzi tal-komunikazzjoni (ta' kurrier u tat-telekomunikazzjonijiet),
servizzi tal-kostruzzjoni, tad-distribuzzjoni, tal-edukazzjoni privata,
tal-ambjent, servizzi finanzjarji (tal-assigurazzjoni u bankarji), servizzi
privati marbuta mas-saħħa, tat-turiżmu u t-trasport (servizzi
ta' trasport marittimu u ferrovjarju u servizzi awżiljarji).
L-impenji tal-protokoll
Fl-istadju multilaterali finali
tal-proċess ta' adeżjoni, il-Membri tad-WTO fittxew kollettivament li
jiżguraw il-kompatibbiltà bażika tal-liġijiet u
l-istituzzjonijiet kummerċjali tal-Afganistan mar-regoli u l-ftehimiet tad-WTO,
stabbiliti fil-Protokoll ta’ adeżjoni u r-Rapport tal-Grupp ta’
Ħidma. 
Perjodi ta’ tranżizzjoni kienu mitluba
f’għadd ta’ oqsma; il-kwistjonijiet li ġejjin huma ta’ interess
partikolari għall-UE:
Applikazzjoni ta’ taxxi interni fuq
l-importazzjonijiet: rata tat-taxxa fissa u taxxa fuq
id-dħul tan-negozju applikati attwalment se jkunu f'konformità
sħiħa mal-obbligi tad-WTO fl-2020; għall-kumplament tat-taxxi
interni u l-imposti fuq l-importazzjoni, l-allinjament mad-WTO se
jseħħ mid-data ta' adeżjoni.
Ostakli Tekniċi
għall-Kummerċ (OTK): Sal-1 ta’ Jannar 2016
l-Afganistan se jimplimenta b'mod sħiħ il-Ftehim dwar l-Ostakli
Tekniċi għall-Kummerċ. Pjan ta’ azzjoni huwa stabbilit
fir-Rapport tal-Grupp ta’ Ħidma.
Miżuri sanitarji u fitosanitarji
(SPS): L-Afganistan se jibbenefika minn perjodu ta’
tranżizzjoni sal-1 ta’ Jannar 2018
għall-implimentazzjoni sħiħa tal-Ftehim SPS, kif stabbilit fi
pjan ta’ azzjoni inkluż fir-Rapport tal-Grupp ta’ Ħidma.
Miżuri ta’ investiment relatati
mal-kummerċ (TRIMS): L-implimentazzjoni
sħiħa tal-Ftehim TRIMS se tidħol fis-seħħ
sal-31 ta’ Diċembru 2020, id-data meta r-rekwiżiti
tal-kontenut lokali għal oġġetti fil-Liġi tal-Idrokarbur u
l-Liġi tal-minjieri jridu jiġu eliminati.
Drittijiet dwar l-aspetti tal-proprjetà
intellettwali relatati mal-kummerċ (TRIPS):
L-implimentazzjoni sħiħa tal-Ftehim TRIPS se tidħol
fis-seħħ sal-1 ta’ Jannar 2016, kif stabbilit fi pjan
ta’ azzjoni inkluż fir-Rapport tal-Grupp ta’ Ħidma.
III. RAKKOMANDAZZJONI
Bil-preżentazzjoni tat-termini
tal-Adeżjoni tal-Afganistan mad-WTO għall-approvazzjoni mill-Kunsill,
il-Kummissjoni tikkunsidra li dawn it-termini jirrappreżentaw pakkett
ibbilanċjat iżda ambizzjuż ta’ impenji fir-rigward tal-ftuħ
tas-suq, li se jwasslu għal benefiċċji sostanzjali għall-Afganistan
u bl-istess mod għall-imsieħba kummerċjali tiegħu tad-WTO.
2014/0125 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li se
tieħu l-Unjoni Ewropea fil-Kunsill Ġenerali tal-Organizzazzjoni
Dinjija tal-Kummerċ dwar l-adeżjoni tar-Repubblika Iżlamika
tal-Afganistan mad-WTO
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 91,
100(2) u l-ewwel subparagrafu tal-Artikolu 207(4) flimkien
mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Fil-21 ta’ Novembru 2004
il-Gvern tar-Repubblika Iżlamika tal-Afganistan applika
għall-adeżjoni mal-Ftehim ta’ Marrakesh li jistabbilixxi
l-Organizzazzjoni Dinjija tal-Kummerċ (WTO), b’konformità
mal-Artikolu XII ta’ dan il-Ftehim.
(2)       Grupp ta’ Ħidma dwar
l-adeżjoni tar-Repubblika Iżlamika tal-Afganistan ġie stabbilit
fit-13 ta’ Diċembru 2004 sabiex jintlaħaq ftehim dwar
it-termini ta’ adeżjoni aċċettabbli għar-Repubblika
Iżlamika tal-Afganistan u l-Membri kollha tad-WTO.
(3)       Il-Kummissjoni, f’isem
l-Unjoni Ewropea, innegozjat għadd komprensiv ta' impenji
għall-ftuħ tas-suq min-naħa tar-Repubblika Iżlamika
tal-Afganistan li jissodisfaw it-talbiet tal-Unjoni.
(4)       Issa dawn l-impenji huma
inkorporati fil-Protokoll ta’ Adeżjoni tar-Repubblika tal-Afganistan
mad-WTO.
(5)       L-adeżjoni mad-WTO hija
mistennija li tagħmel kontribut pożittiv u dejjiemi
għall-proċess ta’ riforma ekonomika u għall-iżvilupp
sostenibbli fir-Repubblika Iżlamika tal-Afganistan.
(6)       Il-Protokoll ta’ Adeżjoni
għandu għalhekk jiġi approvat.
(7)       L-Artikolu XII
tal-Ftehim li jistabbilixxi d-WTO jistipula li għandu jintlaħaq
ftehim dwar it-termini tal-adeżjoni bejn il-Membru li qed jissieħeb u
d-WTO, u li l-Konferenza Ministerjali tad-WTO tapprova t-termini tal-adeżjoni
min-naħa tad-WTO. L-Artikolu IV.2 tal-Ftehim li jistabbilixxi li
d-WTO tipprevedi li matul l-intervalli bejn il-laqgħat tal-Konferenza
Ministerjali, il-funzjonijiet tagħha jitmexxew mill-Kunsill Ġenerali.
(8)       Għaldaqstant,
jeħtieġ li tiġi stabbilita l-pożizzjoni li għandha
tieħu l-Unjoni fil-Kunsill Ġenerali tad-WTO dwar l-adeżjoni
tar-Repubblika Iżlamika tal-Afganistan mad-WTO,
ADOTTA DIN ID-DEĊIŻJONI: 
Artikolu 1
Il-pożizzjoni li għandha
tittieħed mill-Unjoni Ewropea fil-Kunsill Ġenerali tal-Organizzazzjoni
Dinjija tal-Kummerċ dwar l-adeżjoni tar-Repubblika Iżlamika
tal-Afganistan mad-WTO, hija li tapprova l-adeżjoni.
Artikolu 2
Din id-Deċiżjoni tidħol
fis-seħħ fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President